MT Il-Ġurnal Uffiċjali tal-Unjoni Ewropea C 432/8

Pubblikazzjoni ta' applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2014/C 432/07)

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (2)

“PATATA ROSSA DI COLFIORITO”

Nru tal-KE: IT-PGI-0005-01236-2.6.2014

IĠP ( X ) DPO ( )

1. Isem

“Patata Rossa di Colfiorito”

2. Stat Membru jew pajjiż terz

Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta' prodott

Klassi 1.6 — Frott, ħaxix u ċereali, friski jew ipproċessati

3.2. Deskrizzjoni tal-prodott li għalih japplika l-isem f' (1)

L-isem “Patata Rossa di Colfiorito” jirreferi għat-tuberi misjura tal-ispeċi Solanum tuberosum (Solanum tuberosum L.; 2n = 4x = 48) tal-familja Solanaceae, li jitkabbru mill-varjetajiet ta' żerriegħa bażiċi elenkati fir-reġistri nazzjonali tal-varjetajiet tal-Istati Membri tal-Unjoni Ewropea u jkollhom qoxra ħamra karatteristika u laħma safra ċara.

Il-karatteristiċi tipiċi u r-rikonoxxibilità tat-tuberi huma determinati minn dawn il-karatteristiċi li ġejjin:

— tuberi sħaħ kompletament miksijin bil-qoxra u mingħajr tbajja';

— ta' forma ovali, tawwalin u irregolari;

— tajbin, jiġifieri prodotti affettwati mit-taħsir, mard ieħor jew deterjorament b'mod li ma jibqgħux tajbin għall-konsum ma jistgħux ikunu preżenti;

— ħielsa minn ħsara tal-ġlata;

— ħielsa minn kwalunkwe riħa u/jew togħma differenti mill-karatteristiċi normali tagħhom;

— qoxra ta' kulur aħmar tipiku;

— għajnejn superfiċjali u jistgħu jitneħħew faċilment.

Il-valuri ta' referenza li jiggarantixxu l-karatterizzazzjoni tal-prodott huma kif ġej:

— Daqs tad-dijametru: minimu ta' 35 mm

— Ebusija: Test tal-kompressjoni (il-forza li jiflaħ oġġett taħt il-pressjoni) > 1,2 kgf/cm2

— Kontenut totali ta' kompost fenoliku > 300 mg/kg;

— Kulur tal-qoxra tipikament aħmar - Kulur ((X, Y, Z) mingħajr dimensjoni: — X > 13 mingħajr dimensjoni; — Y > 12 mingħajr dimensjoni; — Z > 6 mingħajr dimensjoni.

3.3. Materja prima (għall-prodotti pproċessati biss)

—

3.4. Għalf (għall-prodotti li ġejjin mill-annimali biss)

—

3.5. Stadji speċifiċi tal-produzzjoni li għandhom isiru fiż-żona ġeografika ddefinita

L-istadji kollha fil-produzzjoni tal-“Patata Rossa di Colfiorito”, miż-żrigħ sal-ħsad, għandhom iseħħu fiż-żona ġeografika identifikata.

3.6. Regoli speċifiċi dwar it-tqattigħ, it-tħakkik, l-ippakkjar, eċċ.

Il-patata maħsuda titqiegħed f'imħażen mfassla biex jiżguraw il-kundizzjonijiet meħtieġa għall-ħżin tajjeb tat-tuberi billi jippermettu l-wiċċ tat-tuberi jinxef hekk kif jaslu u kwalunkwe ħsara kkawżata matul il-ħsad titfejjaq u billi jipprevjenu l-kondensazzjoni milli tifforma fuq il-wiċċ tagħhom. Ġewwa l-imħażen, il-patata tista' titqiegħed fi xkejjer kbar arjati tan-najlon jew f'kaxex. Madankollu, huwa permess li tinħażen bl-użu tat-teknoloġija moderna tal-ħżin skont ir-regoli attwali. Prodotti mfassla biex tiġi evitata n-nebbieta mhumiex permessi matul il-ħażna.

L-imballaġġ isir f'pakketti li jistgħu jintgħarfu mill-kulur aħmar tagħhom.

3.7. Regoli speċifiċi dwar it-tikkettar

It-tikkettar u kontenituri għandu jkollhom dan il-kliem “Patata Rossa di Colfiorito I.G.P.” b'ittri stampati tal-istess daqs u l-logo tal-UE; it-tikkettar ma għandux ikollu kliem ieħor b'ittri akbar.

Sabiex jiġi żgurat l-għarfien faċli mill-konsumaturi, dan il-kliem għandu jissodisfa l-ispeċifikazzjonijiet tal-stampar li ġejjin:

(a) Il-kliem: Patata Rossa di Colfiorito IGP;

(b) It-tipa: Bodoni MT Black;

(c) Għandu jintuża l-kulur Pantone fil-logo: Red 032.

It-tikketti tal-imballaġġ għandu jkollhom ukoll l-informazzjoni kollha li tippermetti l-identifikazzjoni ta' dawn li ġejjin:

(a) l-isem u l-indirizz, jew l-isem tal-kumpanija u l-uffiċċju rreġistrat, tal-produttur individwali u/jew l-assoċjazzjoni ta' produtturi u/jew l-ippakjatur;

(b) il-marka xierqa għall-prodotti maħsuba biex jinbiegħu barra mill-pajjiż;

(c) kwalunkwe informazzjoni addizzjonali li ma tkunx ta' natura ta' tifħir u li ma tqarraqx bil-konsumatur dwar in-natura u l-karatteristiċi tal-prodott.

4. Definizzjoni konċiża taż-żona ġeografika

Il-kultivazzjoni tal-“Patata Rossa di Colfiorito” hija permessa f'altitudini minima ta' 470 m 'il fuq mil-livell tal-baħar u ssir f'żona tal-Appennini li tilħaq kemm lil Umbria kif ukoll lil Marche bejn l-Lvant tal-Provinċja ta' Perugia u l-Punent tal-Provinċja ta' Macerata. Iż-żona tkopri parzjalment il-muniċipalitajiet ta' Foligno, Nocera Umbra, Valtopina u Sellano (Umbria) u Serravalle di Chienti, Muccia, Pieve Torina, Sefro, Visso u Montecavallo (Marche).

5. Rabta maż-żona ġeografika

5.1. Speċifiċità taż-żona ġeografika

Iż-żona ġeografika fejn il-“Patata Rossa di Colfiorito” tiġi kkultivata tkopri l-parti kbira tal-Appennini f'Umbria u Marche. Wieħed mill-iktar fatturi karatteristiċi huwa l-altitudni, fejn iż-żona ta' kultivazzjoni hija limitata għal altitudini minima ta' 470 m 'il fuq mil-livell tal-baħar. Mil-lat ta' daqs tal-partiċella tal-ħamrija, iż-żona hija magħmula minn ħamrija li tgħin biex tagħmel dan wiċċ tar-raba' partikolari differenti minn oħrajn, jiġifieri ta' ħamrija silikuża b'ammont kbir ta' blat u ġebel u li hija xi ftit aċiduża, ħafifa, maħlula, permeabbli u fonda

Iż-żona għandha klima muntanjuża bi xtiewi kesħin u bil-borra u sjuf friski.

Il-preċipitazzjoni hija abbundanti f'altitudnijiet ogħla (aktar minn 1 500 mm fis-sena) iżda tonqos f'altitudni aktar baxxi. Hemm borra qawwija fix-xitwa, b'għata tal-borra li tippersisti f'altitudnijiet ogħla minn 1 000 m. Fost l-irjieħ pjuttost frekwenti insibu il-“Grecale” (NE) u x-“Scirocco” (SE).

5.2. Speċifiċità tal-prodott

Il-“Patata Rossa di Colfiorito” hija kkaratterizzata minn:

il-kontenut għoli ta' polifenol tagħha,

il-kulur ħamrani tagħha,

il-konsistenza karatteristika u s-sodizza tagħha,

l-għamla irregolari tagħha.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP)

Il-fatturi li jiddeterminaw ir-reputazzjoni u d-distintività tal-“Patata Rossa di Colfiorito” jirriżultaw minn tipi speċifiċi ta' ħamrija u fatturi klimatiċi taż-żona ta' referenza, it-tekniki tal-kultivazzjoni u l-kondizzjonijiet tal-ħażna użati iżda wkoll mir-rikonoxximent estensiv tal-għamla u l-kulur aħmar tagħha kif ukoll id-denominazzjoni marbuta maż-żona. In-natura tal-ħamrija hija ta' importanza partikolari, fejn tikkontribwixxi b'mod deċiżiv għad-definizzjoni tat-tkabbir tat-tuberu, il-forma u l-karatteristiċi kimiċi u organolettiċi.

Il-forma varjanti tal-“Patata Rossa di Colfiorito” hija influwenzata mill-ambjent meta tqis it-“tbatija” li tgħaddi minnha waqt li qed tikber minħabba fatturi marbuta mal-varjabbiltà taż-żona. Il-laħma soda u s-sura irregolari tagħha huma fil-fatt ġejjin mill-ħamrija ġeblija li hija tipika għaż-żona, il-klima u l-livell baxx ta' irrigazzjoni.

Il-kundizzjonijiet “estremi” taż-żona wkoll għandhom impatt sinifikanti fuq il-kontenut għoli ta' polifenol tal-patata fejn il-mudell enżimatiku tagħha, li huwa responsabbli għal biosintesi tal-polifenol, huwa partikolarment sensittiv għal karatteristiċi ambjentali taż-żona.

Hemm għadd kbir ta' testimonjanzi bil-miktub u bil-fomm dwar ir-rabtiet qawwija, storiċi, kulturali u soċjali bejn il-prodott u ż-żona.

Ġurnali speċjalizzati, ritratti u testimonjanzi awdjoviżivi jixhdu għar-reputazzjoni għolja tal-“Patata Rossa di Colfiorito”, li hija kkonfermata wkoll mill-festival “Sagra della Patata Rossa di Colfiorito”, issa fis-36 sena tiegħu. Hija ġiet ukoll mogħtija status uffiċjali mir-Reġjun tal-Umbria li ġustament inkludiha fil-lista ta' prodotti tradizzjonali bi tradizzjoni li tmur lura għal aktar minn 25 sena.

Il-“Patata Rossa di Colfiorito” tintuża wkoll bħala ingredjent fir-riċetti ta' diversi platti lokali: mgħollija, iggrilljata, fl-insalati, moqlija, mixwija jew użata biex isir il-ħobż, il-fokaċċa u purée. Tintuża wkoll għall-produzzjoni ta' njokki eċċellenti, li huma kkunsmati b'mod regolari fi platti lokali.

Referenza għall-pubblikazzjoni tal-ispeċifikazzjoni

(Artikolu 5(7) tar-Regolament (KE) Nru 510/2006 (3))

The Ministry launched the national objection procedure with the publication of the proposal for recognising “Patata Rossa di Colfiorito” as a protected geographical indication in Official Gazette of the Italian Republic No 93 of 22 April 2014.

It-test sħiħ tal-ispeċifikazzjoni tal-prodott jinsab f'dan is-sit elettroniku: http://www.politicheagricole.it/flex/cm/pages/ServeBLOB.php/L/IT/IDPagina/3335

Jew inkella:

billi tmur direttament fil-paġna ewlenija tas-sit elettroniku tal-Ministeru għall-Politika Agrikola, l-Ikel u l-Forestrija (www.politicheagricole.it) u tikklikkja fuq il-kliem “Prodotti DOP IGP” (fuq in-naħa ta' fuq tal-lemin tal-iskrin), imbagħad fuq “Prodotti DOP IGP STG” (fuq in-naħa tax-xellug tal-iskrin) u fl-aħħar billi tikklikkja fuq il-kliem “Disciplinari di Produzione all'esame dell'UE”.

(1) ĠU L 343, 14.12.2012, p. 1.

(2) ĠU L 93, 31.3.2006, p. 12. Sostitwit bir-Regolament (UE) Nru 1151/2012.

(3) Ara n-nota f'qiegħ il-paġna 2.